1968 થી 1970ની સાલ દરમ્યાન મને તક મળી Indian National Theatre (INT) દ્વારા નિર્મિત બાળનાટકોમાં ભાગ લેવાની. આ મારી નાટ્યયાત્રાનું બીજું પગથિયું. વિવિધ શાળાઓના વિદ્યાર્થીઓમાંથી પસંદ કરેલા બાળકલાકારો દ્વારા શ્રી પ્રાગજીભાઈ ડોસાની કલમે લખાયેલાં અને શ્રીમતી વનલતાબેન મહેતાએ દિગ્દર્શિત કરેલાં બાળનાટકો જેવાં કે ચાલો બટુકજીના દેશમાં, બટુકજીનો ન્યાય અને છકો-મકો ખૂબ સફળતાથી રજૂ થયાં. છકો-મકોમાં મેં છકોની ભૂમિકા ભજવી હતી. 1972 થી 1974નો સમયગાળો સૌથી રોમાંચક અને રસાકસી ભર્યો હતો. એ દરમ્યાન જયહિંદ કૉલેજમાંથી ભાગ લીધો આંતર કૉલેજ નાટ્યસ્પર્ધાના એકાંકીઓમાં એ મારી નાટ્યયાત્રાનું ત્રીજું પગથિયું. હું દઢપણે માનું છું કે કલાકારોનું, દિગદર્શકોનું અને લેખકોનું ઘડતર કરવા માટે આંતર કૉલેજ નાટ્યસ્પર્ધાનો વિકલ્પ નથી. આ સ્પર્ધા થકી નવા વિચારો, નાવિન્યપૂર્ણ રજૂઆત અને નવી ટેલેન્ટ રંગભૂમિને મળે છે. આ જ સ્પર્ધામાંથી મારી સાથે જે અન્ય કલાકારો બહાર પડ્યા એમાં મુખ્યત્વે પરેશ રાવલ, હોમી વાડિયા, મુકેશ રાવલ, સનત વ્યાસ, મહેન્દ્ર જોષી, હેમંત જહા, સુજાતા મહેતા, સુરેશ રાજડા, લતેશ શાહ વગેરે. ભારતીય વિદ્યાભવન, કલાકેન્દ્ર આયોજિત આ સ્પર્ધામાં ‘ઉપર ગગન ઘનઘોર’ (દિગ્દ : સુરેશ રાજડા) અને ‘જીવનાં ખોળિયાં’ (દિગ્દ : શફી ઈનામદાર) એકાંકીઓ માટે શ્રેષ્ઠ અભિનયના પારિતોષિક મેળવ્યા.